Droogte in SA ‘nie meer ŉ ramp’(Argieffoto: Yolandi Kruger) Die droogte in Suid-Afrika is nié meer ŉ ramp nie. Dr. Mmaphaka Tau, hoof van die nasionale rampbestuursentrum, het Donderdag in die Staatskoerant aangekondig die klassifisering van die droogte as ramptoestand word opgehef. Die besluit is geneem in oorleg met provinsiale rampbestuursentrums en nadat die omvang en erns van droogtetoestande landwyd ondersoek is, lui die aankondiging. Die verklaring van die droogte tot ramp is sedert 4 Julie nie meer van toepassing nie. Louis Meintjes, president van TLU SA, sê die ramptoestand het in praktyk weinig beteken vir talle boere wat onder die droogte steier. “ŉ Droogte of ramptoestand is nie verby net omdat ŉ bui reën geval het nie. Groot dele van byvoorbeeld die Noord-Kaap is steeds baie droog. Sommige gebiede het reën gehad, maar die veld kan nie binne ŉ jaar herstel nie. Jy het nodig om die veld te laat rus en jou diere steeds te voer,” het hy gesê. Meintjes het gesê sommige boere het hul kuddes met tussen 50% en 60% verminder en moet dit nou weer begin opbou, voer en op ŉ ekonomies haalbare vlak kry. “Dít is waarvoor hulle hulp nodig het,” het hy gesê. Meintjes sê verskeie gebiede het die afgelope agt jaar ondergemiddelde reënval en soms van die droogste jare nóg ondervind. “Dit beteken net een ding en dit is dat die regering nie weet hoe landbou werk of wat nodig is om suksesvol te boer nie.” Nicol Jansen, president van Agri Noord-Kaap, sê hulle is uiters teleurgesteld in die aankondiging. “Wat verder ontstellend is, is die bewoording wat daarmee saamgaan: Dat landbouers ŉ toleransie moet ontwikkel teen droogtes omdat droogtes die uitvloeisel van klimaatsverandering is en dat die staat nie verder daarvoor hulp kan verleen nie. “Rampdroogte is net so ŉ ramp soos wat ŉ groot brand, of ŉ oorstroming of ŉ aardbewing is. Dis buite die beheer van ŉ mens en daar kan nie voorsiening voor gemaak word nie. Daarom is dit die verantwoordelikheid van die staat om só ŉ ramp te stabiliseer om dan te help dat die sektor, of omgewing of gemeenskap weer op hul voete kan kom.” Jansen sê dit is onverantwoordelik om droogte van ramptoestande uit te sluit en dat daar geen bewyse is dat die huidige droogte uitsluitlik die gevolg van klimaatsverandering is nie. “Die staat voer in hierdie stadium aan dat hy die koste van droogtehulp nie kan bekostig nie, maar het nog nie verreken wat die koste gaan wees as die land nie meer voedselsekerheid het nie. Daardie koste is veel hoër.” Jansen sê Agri Noord-Kaap sal in samewerking met Agri SA met die regering vergader om die weg vorentoe te bepaal. Hy sê nagenoeg 50% van die Noord-Kaap verkeer steeds in ŉ rampdroogtetoestand.